Mooinooi-saak: 18-jarige verdagte 'is genadeloos' | Maroela Media
Mooinooi-saak: 18-jarige verdagte 'is genadeloos'
Van links is beskuldigde 1 tot 8 in die Brits-landdroshof (1 Maart 2018). Foto: Phillip Bruwer
Nie net is die 18-jarige werker van die sogenaamde "baasbrein" in die veelbesproke Mooinooi-saak glo onwettig in die land nie, hy is ook "genadeloos vir 'n seun van sy ouderdom".
Só het kol. Isaac Tlhapi, die ondersoekbeampte in die saak rakende die verdwyning en moontlike moord op Anisha (30) en Joey (32) van Niekerk, Donderdag in die Brits-landdroshof getuig.
Hofverrigtinge het Donderdag laat begin aangesien Tlhapi ook in 'n saak in die Pretoriase hooggeregshof moes getuig.
Tlhapi is die staat se tweede getuie wat geroep is om die beskuldigdes se borgtogaansoek teen te staan. Die 52-jarige "baasbrein", sy 21-jarige vrou, sy 29-jarige seun en dié se 18-jarige meisie, twee van sy werkers, insluitend dié 18-jarige verdagte, en twee ander mans, staan tereg op aanklagte van sameswering tot moord, moord, ontvoering, verkragting, roof met verswarende omstandighede en huisbraak met die bedoeling om te steel.
Al die beskuldigdes het tydens hul borgtogaansoeke aangedui hulle gaan skuld ontken op al die aanklagte teen hulle. Hul name word weerhou aangesien daar 'n klag van verkragting ondersoek word en hulle dus eers tydens hul verhoor in die hof moet pleit.
Die 18-jarige [beskuldigde 3] het tydens sy borgtogaansoek gesê hy werk al van 'n 14-jarige ouderdom vir die "baasbrein" en hy bly ook in 'n kamer op sy werkgewer se plaas.
Volgens Tlhapi is beskuldigde 3 die boetie van beskuldigde 1 en het die polisie 'n verslag van die departement van binnelandse sake ontvang wat bevind het hy is onwettig in die land.
Tlhapi het gesê die beskuldigde is 'n vlugrisiko. "Hy het van Mosambiek af in die land ingekom sonder 'n spoor en sal die land kan verlaat soos wat hy ingekom het en verdwyn," het Tlhapi gesê.
"Hy was genadeloos vir 'n seun van sy ouderdom vir die beweerde dade wat hy gepleeg het. Hy het na bewering albei vroue verkrag. Hy was daar toe hulle aan hul hande opgehang is. Hy was daar toe hul beendere by die stroom weggegooi is en daar is besittings in sy besit gevind wat met die vroue se bankkaart gekoop is," Tlhapi gesê.
"Hy was betrokke by 'n baie ernstige misdaad en kan swaar gestraf word as hy skuldig bevind word."
Tlhapi het aangevoer die bogenoemde is genoeg rede waarom die beskuldigde nie borgtog moet kry nie. "En ek benadruk wat ek voorheen gesê is. Die beskuldigdes betrek mekaar in die saak en hulle kan mekaar doodmaak as hulle borgtog kry."
Volgens Tlhapi het hy self vir beskuldigde 3 in hegtenis geneem waartydens die beskuldigde aan Tlhapi gesê het hy is ná Anisha en Joey se verdwyning R800 belowe om vir tyd en wyl te vlug. "Dit self dui ook daarop dat dit vir ons moeilik gaan wees om hom op te spoor as hy borgtog kry."
Tlhapi het met verwysing na beskuldigde 4, wie se suster in 'n verhouding met beskuldigde 1 is, gesê beskuldigde 4 het 'n vorige veroordeling. Hy is in 2001 skuldig bevind op 'n aanklag van diefstal en is tot 12 maande tronkstraf gevonnis wat vir vier jaar opgeskort was.
Dié beskuldigde was 'n werknemer by 'n myn, maar het sedertdien sy werk verloor vandat hy in aanhouding is. Hy word met Anisha en Joey se verdwyning verbind nadat hy op 'n uitspattige inkopietog met die slagoffers se bankkaart gegaan het. Thlapi het gesê die beskuldigde het onder meer geld getrek, brandstof ingegooi en verskeie ware, waaronder inkopies, gaan koop sonder om om te gee hoeveel geld hy spandeer. Die ondersoekbeampte beweer die beskuldigde het geweet die bankkaart behoort aan die slagoffers.
Die uitgebrande motor van Anisha en Joey van Niekerk. Foto: Verskaf
Tlhapi is van mening as dié beskuldigde op borgtog vrygelaat word, hy met die getuies sal kan inmeng. "Van die getuies is kollegas van sy vriend [beskuldigde 1] en hy het gereeld by hul werkwinkel (wat die "baasbrein" op Anisha se kleinhoewe gehuur het) gaan kuier. Hy weet ook waar hy orals die bankkaart gebruik het en sal 'n gevaar vir die gemeenskap wees omdat hy dalk dié getuies kan gaan doodmaak."
Landdros Semakuleng Thamage het die saak daarna tot Maandag uitgestel.
Maroela Media het vroeër berig Joey en Anisha is op 10 Desember omstreeks 07:30 die laaste keer in die Mooinooi-omgewing gesien waar hulle saam op 'n kleinhoewe gewoon het. Hulle was op pad na Pretoria om Joey se pa se roudiens by te woon, maar het nie hul eindbestemming bereik nie.
Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Weke later is verbrande beendere gevind wat die polisie vermoed moontlik die oorskot van Anisha en Joey kan wees. Die beendere is vir DNS-toetse gestuur om die oorsprong daarvan te bevestig. Die uitslae van die toetse is nog nie bekend nie en daar is nog nie 'n aanduiding van wanneer dit gereed sal wees nie.
Brits Joey en Anisha van Niekerk Mooinooi
Afskaffing van SAOG-tribunaal: Uitspraak verwelkom
Valke slaan toe op wetgewer se kantoor
Bose bende, selfs 'n gevaar vir mekaar! Soort soek soort.
Ag nee, ag nee, almal weet dit vat nie so lank vir DNS toetsing nie
Nou wonder ek alweer! Hoekom word die klomp nie saam in 'n sel gesit nie!? Dit kan ons belastingbetalers mos baie geld spaar.